
ЕС трябва да подобри енергийната си инфраструктура между съседните държави членки

На януарската пленарна сесия на Европейския икономически и социален комитет (ЕИСК) беше проведен дебат относно планирането на енергийната инфраструктура, по време на който беше посочено, че транснационалните електроенергийни и газови мрежи са от съществено значение за свързването на Съюза и трябва да бъдат укрепени чрез целенасочени инвестиции.

Трансграничните енергийни потоци са от решаващо значение за доставките на електроенергия и газ за различните държави — членки на ЕС. Това означава, че енергийната инфраструктура трябва да бъде модернизирана чрез междусистемни електропроводи между съседни държави, за да се увеличи капацитетът на Съюза за устойчива енергетика.

В становището на ЕИСК по искане на белгийското председателство на Съвета на ЕС, прието на пленарното заседание на Комитета на 18 януари 2024 г., се отправя ясно послание по този въпрос. 

ЕС следва да обърне специално внимание на развитието на електроенергийната мрежа, като са необходими значителни инвестиции за стимулиране на европейската икономика и за създаване на висококачествени работни места, които са екологосъобразни. 

„В ЕИСК вярваме, че за да се постигне екологичен преход и стратегическа енергийна автономност, е от основно значение да се извърши структурна промяна в нашата енергийна система“, заяви председателят на ЕИСК, Оливър Рьопке, по време на дебата, проведен във връзка с приемането на становището.

„Последните две години бяха белязани от енергийната криза, която засегна поминъка на европейските граждани и доведе до криза, свързана с разходите за живот. Сега е моментът наистина да намерим решение на тези въпроси, които съставляват самата структура на енергийната система на ЕС, като се започне с нашите енергийни мрежи“, добави той.

Министърът на енергетиката на Белгия, Тине ван дер Стратен, подчерта, че преходът към чиста енергия, наложен от климатичната необходимост, сега е задължителен от икономическа гледна точка и по отношение на сигурността, а взаимното свързване е създало по-гъвкава система, която би могла да балансира географските различия в производството на вятърна и слънчева енергия.




„Амбициите на Европа по отношение на енергията от възобновяеми източници понастоящем надхвърлят плановете ѝ по отношение на инфраструктурата, така че се нуждаем бързо от тези трансевропейски инфраструктури. Освен това те трябва да бъдат икономически ефективни, сигурни, устойчиви и гъвкави“, заяви тя.

„Ето защо белгийското председателство на Съвета на ЕС потърси приноса на ЕИСК относно трансграничното планиране на енергийната инфраструктура. Изразявам благодарността си за особено ценния принос на ЕИСК, който ще подпомогне дебата в рамките на Съвета.“

Кой обаче ще поеме разходите за този нов проект?

Томас Катниг, докладчик по становището, подчерта колко е важно да се намери нов и по-добър баланс между публичните и частните субекти на пазара на електроенергия, като заяви, че необходимите инвестиции следва да се осигурят като от публичния, така и от частния сектор.

От името на група „Организации на гражданското общество“ председателят на секция „Транспорт, енергетика, инфраструктури, информационно общество“ (TEN) на ЕИСК, Байба Милтовича, подчерта, че инфраструктурата за пренос и разпределение на енергия не може да се разглежда като стандартна стока, а следва да се класифицира като услуга от общ интерес както за икономиката, така и за населението.

Членът на ЕИСК, Мария Николопулу, представител на група „Работници“ на ЕИСК, предупреди, че е важно да се мобилизира частният сектор за финансиране на новия проект, като се използват големите печалби на енергийните дружества, за да се избегне натоварването на потребителите с високите разходи.

За члена на ЕИСК от група „Работодатели“, Алена Мастантуоно, разработването на добре интегрирана енергийна мрежа, основана на оперативна съвместимост и иновации, не е просто необходимост, а споделена отговорност, която изисква колективни действия.




За повече информация можете да се свържете със:
Пресслужбата на ЕИСК — Марко Пецани
+ +32 (0)2 546 97 93...GSM +32 (0)470 881 903
marco.pezzani@eesc.europa.eu
@EESC_PRESS

_______________________________________________________________________________
Европейският икономически и социален комитет представлява различните икономически и социални участници в организираното гражданско общество. Той е консултативен институционален орган, създаден през 1957 г. с Римския договор. Консултативната функция на Европейския икономически и социален комитет позволява на неговите членове, а следователно и на организациите, които те представляват, да участват в процеса на вземане на решения в Европейския съюз.
_______________________________________________________________________________

